NARIADENIE KOMISIE (ES) č. 1892/2004
z 29. októbra 2004
o prechodných opatreniach na rok 2005 pre dovoz banánov do Spoločenstva z dôvodu pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, najmä na jeho článok 41 prvý odsek,
so zreteľom na nariadenie (EHS) č. 404/93 z 13. februára 1993 o spoločnej organizácii trhu s banánmi (1),
keďže:
(1)
Nariadenie Komisie (ES) č. 896/2001 (2) ustanovilo podrobné pravidlá uplatňovania nariadenia (EHS) č. 404/93, pokiaľ ide o režim dovozu banánov do Spoločenstva.
(2)
Nariadením Komisie (ES) č. 838/2004 z 28. apríla 2004 (3) boli prijaté prechodné opatrenia potrebné na uľahčenie prechodu od režimov existujúcich v nových členských štátoch pred ich pristúpením na dovozný režim vyplývajúci zo spoločnej organizácie trhu s banánmi na obdobie od 1. mája do 31. decembra 2004. S cieľom zabezpečiť zásobovanie trhu, najmä v nových členských štátoch, toto nariadenie dočasne stanovilo dodatočné množstvo nad rámec kvót otvorených pre dovozy produktov s pôvodom v tretích krajinách na základe článku 18 ods. 1 nariadenia (EHS) č. 404/93 za rovnakých colných podmienok, a to na obdobie od 1. mája do 31. decembra 2004.
(3)
S cieľom uľahčiť prechod k uplatňovaniu režimu spoločnej organizácie trhu v nových členských štátoch a vzhľadom na pripravovaný prechod na čisto colný režim uplatniteľný na dovoz najneskôr 1. januára 2006, podľa článku 16 nariadenia (EHS) č. 404/93, je potrebné prijať prechodné opatrenia aj na rok 2005.
(4)
S cieľom zabezpečiť zásobovanie trhu, najmä v nových členských štátoch, je potrebné stanoviť dodatočné množstvo nad rámec kvót otvorených pre dovoz produktov s pôvodom vo všetkých tretích krajinách na základe článku 18 ods. 1 nariadenia (EHS) č. 404/93 za rovnakých colných podmienok. Toto stanovenie musí byť len dočasné a nesmie prejudikovať výsledok prebiehajúcich rokovaní v rámci Svetovej obchodnej organizácie (WTO) v dôsledku pristúpenia nových členov. Navyše nesmie v prípade potreby vylúčiť možnosť zvýšenia, aby sa mohlo reagovať na potreby odôvodnené dopytom.
(5)
Toto dodatočné množstvo musí byť spravované s použitím mechanizmov a nástrojov, ktoré boli na účely spravovania existujúcich colných kvót zavedené nariadením (ES) č. 896/2001. Keďže sú však tieto opatrenia dočasné, toto dodatočné množstvo a colné kvóty musia byť spravované oddelene.
(6)
V rámci mechanizmov ustanovených nariadením (ES) č. 896/2001 je potrebné zachovať rozdelenie tohto dodatočného množstva medzi dve kategórie prevádzkovateľov definované v článku 2 uvedeného nariadenia a prijať ustanovenia týkajúce sa určenia osobitného referenčného množstva pre každého tradičného prevádzkovateľa a osobitnej kvóty pre každého netradičného prevádzkovateľa. Je potrebné pripomenúť, že uvedené rozdelenie a určenie referenčných množstiev, ako aj kvót, sa týka prevádzkovateľov, ktorí v rokoch pred pristúpením zásobovali trhy nových členských štátov.
(7)
Zdá sa, že na účely určenia referenčných množstiev tradičných prevádzkovateľov je odôvodnené zachovať trojročné referenčné obdobie rokov 2000, 2001 a 2002 stanovené v článku 6 ods. 1 nariadenia (ES) č. 838/2004, ako aj priemer prvotných dovozov uskutočnených počas tohto obdobia každým z tradičných prevádzkovateľov zaregistrovaných na základe prechodných opatrení ustanovených v roku 2004, po kontrolách vykonaných príslušnými orgánmi. Ustanovenia, ktoré majú byť prijaté, však musia umožniť zohľadnenie žiadostí predložených tradičnými prevádzkovateľmi nezaregistrovanými v roku 2004, za predpokladu, že tieto žiadosti budú spĺňať podmienky stanovené pre registráciu týchto prevádzkovateľov nariadeniami (ES) č. 414/2004 (4) a (ES) č. 838/2004, najmä pokiaľ ide o definíciu prvotných dovozov a dôkaz, že tieto operácie zásobovali nové členské štáty počas príslušného obdobia.
(8)
Pokiaľ ide o nových netradičných prevádzkovateľov, je odôvodnené predpokladať, že sa ich registrácia musí vykonať na základe ich obchodnej činnosti týkajúcej sa dovozu počas jedného z rokov 2002, 2003 a 2004, v súlade s ustanoveniami článkov 6, 7 a 8 nariadenia (ES) č. 896/2001.
(9)
Na účely spravovania tohto disponibilného množstva je potrebné počítať so stanovením vyrovnávacích koeficientov, ktoré sa budú uplatňovať na množstvá oznámené členskými štátmi.
(10)
S cieľom zabezpečiť uspokojivé zásobovanie trhu, najmä zabezpečiť kontinuitu dovozov do nových členských štátov, prechodné opatrenia by mali zahŕňať vydávanie licencií na účely prepustenia do voľného obehu v novom členskom štáte. Zložené zábezpeky sú z tohto dôvodu uvoľňované v pomere k množstvám prepusteným do voľného obehu v novom členskom štáte.
(11)
Opatrenia uvedené v tomto nariadení sú v súlade so stanoviskom Riadiaceho výboru pre banány,
PRIJALA TOTO NARIADENIE:
Článok 1
Vymedzenie pojmov
Na účely tohto nariadenia:
a)
„Spoločenstvo pätnástich“ je Spoločenstvo v jeho zložení k 30. aprílu 2004;
b)
„nové členské štáty“ sú Česká republika, Estónsko, Cyprus, Lotyšsko, Litva, Maďarsko, Malta, Poľsko, Slovinsko a Slovensko;
c)
„rozšírené Spoločenstvo“ je Spoločenstvo v jeho zložení k 1. máju 2004;
d)
„prvotný dovoz“ je hospodárska operácia definovaná v článku 3 ods. 1 prvom pododseku nariadenia (ES) č. 896/2001 na účely predaja v jednom alebo viacerých nových členských štátoch;
e)
„minimálne množstvo“ je minimálne množstvo definované v článku 3 ods. 1 treťom pododseku nariadenia (ES) č. 896/2001, stanovené na základe všetkých prvotných dovozov realizovaných na účely zásobovania trhov nových členských štátov;
f)
„príslušné orgány“ sú príslušné orgány uvedené v prílohe k nariadeniu (ES) č. 896/2001.
Článok 2
Účel tohto nariadenia
Účelom tohto nariadenia je prijať na rok 2005 prechodné opatrenia potrebné na uľahčenie prechodu od režimov existujúcich v nových členských štátoch pred ich pristúpením k Spoločenstvu pätnástich na dovozný režim colných kvót zavedený nariadením (EHS) č. 404/93 a nariadením (ES) č. 896/2001.
Ustanovenia nariadenia (ES) č. 896/2001 sa uplatňujú s výhradou ustanovení tohto nariadenia.
Článok 3
Dodatočné množstvo
1. Na dovoz banánov do nových členských štátov na rok 2005 je k dispozícii 460 000 ton čistej hmotnosti.
Toto množstvo je k dispozícii na dovozy produktov s pôvodom uvedeným v článku 18 ods. 1 nariadenia (EHS) č. 404/93.
Dovozy v rámci tohto množstva podliehajú clám stanoveným v článku 18 ods. 2 uvedeného nariadenia.
2. Množstvo stanovené v odseku 1 môže byť zvýšené, ak sa spozoruje nárast dopytu v nových členských štátoch.
Článok 4
Prístup k dodatočnému množstvu
1. K dodatočnému množstvu stanovenému v článku 3 majú prístup tradiční prevádzkovatelia a netradiční prevádzkovatelia so sídlom v rozšírenom Spoločenstve, ktorí spĺňajú podmienky stanovené v článku 5 alebo článku 6, v závislosti od jednotlivých prípadov.
2. 381 800 ton je k dispozícii tradičným dovozcom a 78 200 ton netradičným dovozcom.
Článok 5
Osobitné referenčné množstvo pre tradičných prevádzkovateľov na rok 2005
1. Bez toho, aby bol dotknutý odsek 4, osobitné referenčné množstvo každého tradičného prevádzkovateľa uvedeného v článku 6 ods. 1 nariadenia (ES) č. 838/2004 a zaregistrovaného v roku 2004 podľa tohto nariadenia sa na rok 2005 určuje na základe priemeru prvotných dovozov banánov uskutočnených počas trojročného obdobia 2000-2002, stanovených na základe sprievodných dokladov uvedených v článku 6 ods. 2 a ods. 4 prvom pododseku nariadenia (ES) č. 414/2004, a to na základe písomnej žiadosti prevádzkovateľa predloženej najneskôr 12. novembra 2004.
2. Nezaregistrovaný prevádzkovateľ podľa nariadenia (ES) č. 838/2004, ktorý spĺňa podmienky stanovené v článku 6 ods. 1 uvedeného nariadenia, podá písomnú žiadosť o pridelenie osobitného referenčného množstva príslušným orgánom členského štátu podľa vlastného výberu pre rok 2005. Táto žiadosť, ktorá sa musí podať najneskôr 12. novembra 2004, uvádza:
a)
za každý z rokov 2000, 2001 a 2002 množstvá uskutočnených prvotných dovozov banánov, po ktorých nasledovalo prepustenie do voľného obehu v nových členských štátoch a
b)
zodpovedajúce množstvá prepustené do voľného obehu v rôznych nových členských štátoch za každý z príslušných rokov.
Na to, aby žiadosť mohla byť prijatá, musia byť k nej priložené sprievodné doklady uvedené v článku 6 ods. 2 a ods. 4, prvý pododsek, nariadenia (ES) č. 414/2004.
Príslušné orgány stanovia referenčné množstvo na základe priemeru prvotného dovozu, ktorý bol uskutočnený v priebehu vyššie uvedeného obdobia.
3. Príslušné orgány oznámia Komisii najneskôr 26. novembra 2004 súhrnné množstvo osobitných referenčných množstiev tradičných prevádzkovateľov určených na základe odsekov 1 a 2.
4. Na základe oznámení členských štátov na základe odseku 3 a disponibilného množstva stanoveného v článku 4 ods. 2 stanoví Komisia v prípade potreby vyrovnávací koeficient, ktorý sa bude uplatňovať na osobitné referenčné množstvo každého tradičného prevádzkovateľa.
5. Príslušné orgány oznámia v prípade potreby každému prevádzkovateľovi jeho osobitné referenčné množstvo upravené vyrovnávacím koeficientom uvedeným v odseku 4 najneskôr 10. decembra 2004.
Článok 6
Osobitná kvóta netradičných prevádzkovateľov
1. Prevádzkovateľ spĺňajúci podmienky stanovené v článku 6 nariadenia (ES) č. 896/2001, ktorý v jednom z rokov 2002, 2003 a 2004 vykonával obchodnú činnosť spočívajúcu v dovoze čerstvých banánov spadajúcich pod kód KN 0803 00 19 do jedného alebo viacerých nových členských štátov v deklarovanej colnej hodnote rovnajúcej sa alebo väčšej ako 1 200 000 eur, môže podať žiadosť o registráciu v členskom štáte podľa vlastného výberu, aby mu boli vydané dovozné licencie v rámci dodatočného množstva.
K žiadosti o registráciu sa priložia sprievodné doklady uvedené v článku 7 ods. 2 nariadenia (ES) č. 896/2001.
2. Netradičný prevádzkovateľ, zaregistrovaný v roku 2004 podľa nariadenia (ES) č. 838/2004 musí na to, aby bola jeho registrácia obnovená, poskytnúť príslušným orgánom členského štátu registrácie dôkaz, že skutočne na svoj vlastný účet doviezol najmenej 50 % množstva, ktoré mu bolo pridelené na obdobie od 1. mája do 31. decembra 2004.
Na to, aby žiadosť o obnovenie registrácie mohla byť prijatá, musia byť k nej priložené kópie použitých dovozných licencií a dôkaz o zaplatení príslušných ciel v deň ukončenia dovozných colných formalít.
3. Podľa jednotlivých prípadov podá prevádzkovateľ príslušným orgánom členského štátu podľa vlastného výberu žiadosť o registráciu alebo žiadosť o obnovenie svojej registrácie.
Na to, aby žiadosť o registráciu alebo obnovenie registrácie mohla byť prijatá, musí k nej byť priložená žiadosť o osobitnú kvótu, ako aj dôkaz o zložení zábezpeky uvedenej v článku 8 ods. 1 nariadenia (ES) č. 896/2001.
Na to, aby žiadosť o osobitnú kvótu mohla byť prijatá, nesmie uvádzať množstvo väčšie ako 12,5 % z celkového množstva prideleného netradičným prevádzkovateľom stanoveného v článku 4 ods. 2.
Žiadosť sa musí podať najneskôr 12. novembra 2004.
4. Príslušné orgány oznámia Komisii najneskôr 26. novembra 2004:
-
celkové množstvo, ktorého sa týkajú žiadosti o osobitné kvóty predložené netradičnými prevádzkovateľmi,
-
zoznam prevádzkovateľov, ktorí podali žiadosť o registráciu a o obnovenie registrácie, ako aj, v prípade obnovenia registrácie, číslo licencií a v prípade potreby použité a vydané výpisy.
5. Na základe oznámení uskutočnených na základe ods. 4 a množstva stanoveného v článku 4 ods. 2 stanoví Komisia v prípade potreby vyrovnávací koeficient, ktorý sa bude uplatňovať na osobitnú kvótu každého netradičného prevádzkovateľa.
6. Príslušné orgány oznámia každému netradičnému prevádzkovateľovi jeho osobitnú kvótu najneskôr 10. decembra 2004.
Článok 7
Pravidlá vydávania dovozných licencií
1. Dovozné licencie, ďalej len „prístupové licencie“, sú vydávané iba na prepustenie do voľného obehu v novom členskom štáte.
2. V žiadostiach o licenciu sú uvedené výrazy: „prístupová licencia“, v závislosti od prípadu „tradičný prevádzkovateľ“ alebo „netradičný prevádzkovateľ“ a „nariadenie (ES) č. 1892/2004. Licencia platí iba v novom členskom štáte“.
Tieto výrazy sa nachádzajú v kolónke č. 20 licencie.
Článok 8
Predkladanie a vydávanie dovozných licencií na 1. štvrťrok 2005
1. Odlišne od článku 15 nariadenia (ES) č. 896/2001 musia byť žiadosti o licenciu na prvý štvrťrok 2005 podané najneskôr 17. decembra 2004.
2. Na to, aby žiadosť alebo žiadosti o licenciu podaná/-é jedným prevádzkovateľom mohla/-i byť prijatá/-é, nesmie/-ú sa vzťahovať na celkové množstvo väčšie ako:
a)
27 % osobitného referenčného množstva oznámeného podľa článku 5 ods. 5 v prípade tradičného prevádzkovateľa;
b)
27 % osobitnej kvóty oznámenej podľa článku 6 ods. 6 v prípade netradičného prevádzkovateľa.
Príslušné národné orgány vydávajú dovozné licencie okamžite.
3. Dovozné licencie vydané podľa tohto článku platia odo dňa ich vydania a ich platnosť končí 7. apríla 2005.
Článok 9
Uvoľnenie zábezpek
1. Zábezpeka na dovoznú licenciu pre tradičných prevádzkovateľov ustanovená v článku 24 nariadenia (ES) č. 896/2001 sa uvoľňuje v pomere k množstvám prepusteným do voľného obehu v novom členskom štáte.
2. Zábezpeka na kvótu pre netradičných prevádzkovateľov ustanovená v článku 8 ods. 2 nariadenia (ES) č. 896/2001 sa uvoľňuje v pomere k množstvám skutočne prepusteným do voľného obehu v novom členskom štáte za podmienok stanovených v uvedenom článku.
Článok 10
Licencie na opätovné pridelenie kvóty
Odlišne od článku 19 nariadenia (ES) č. 896/2001:
1.
nevyužité množstvá, na ktoré sa vzťahuje prístupová licencia, môžu byť na základe žiadosti opätovne pridelené tomu istému prevádzkovateľovi, v závislosti od prípadu držiteľovi alebo nadobúdateľovi uvedenej licencie, na využitie v nasledujúcom období. Toto opätovné pridelenie sa uplatňuje na dovoz banánov v rámci dodatočného množstva;
2.
v žiadosti a licencii na opätovné pridelenie kvóty sú v kolónke č. 20 uvedené tieto výrazy: „licencia na opätovné pridelenie kvóty“, „tradičný prevádzkovateľ“ alebo „netradičný prevádzkovateľ“ v závislosti od prípadu, a „článok 10 nariadenia (ES) č. 1892/2004. Licencia platí iba v novom členskom štáte“.
Článok 11
Postúpenie prístupových licencií
Práva vyplývajúce z prístupových licencií sa v rámci dodatočného množstva môžu previesť len na jediného prevádzkovateľa-nadobúdateľa.
Prevod sa môže uskutočniť len:
-
medzi tradičnými prevádzkovateľmi uvedenými v článku 5,
-
z tradičných prevádzkovateľov uvedených v článku 5 na netradičných prevádzkovateľov uvedených v článku 6,
-
medzi netradičnými prevádzkovateľmi uvedenými v článku 6.
Článok 12
Nadobudnutie účinnosti
Toto nariadenie nadobúda účinnosť v nasledujúci deň po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. októbra 2004